אשלי יאנג

אשלי סימון יאנג (באנגלית: Ashley Young; נולד ב-9 ביולי 1985) הוא כדורגלן אנגלי המשחק בעמדת המגן או הקשר השמאלי בקבוצת אברטון מהפרמייר ליג.

קריירה
יאנג החל את קריירת המשחק שלו בקבוצת ווטפורד, וערך את הופעת הבכורה שלו בקבוצה הבוגרת בשנת 2003 בגיל 18. החל מעונת 2004 קנה לעצמו יאנג מקום קבע בהרכב הקבוצה, ואף היה לשחקן מפתח בעונת 2005, אז הצליחה הקבוצה לעלות לליגת הפרמייר ליג. בינואר 2007 עבר יאנג לקבוצת אסטון וילה תמורת 9.6 מיליון פאונד. גם בקבוצה זו הפך יאנג במהרה לשחקן הרכב, והפגין יכולת טובה אשר הקנתה לו זימון לנבחרת אנגליה הבוגרת. בעונתו הראשונה בקבוצה בישל יאנג 17 שערים, שני רק לססק פברגאס. יאנג זכה במהלך שנת 2008 בתואר שחקן החודש של הפרמייר ליג 3 פעמים שונות, היה פעמיים חלק מנבחרת העונה (עונות 2007 ו-2008) ואף זכה בתואר השחקן הצעיר הטוב ביותר לעונת 2009.

ב-23 ביוני 2011, השלים יאנג את מעברו למנצ'סטר יונייטד מאסטון וילה באופן רשמי כשחתם על חוזה בקבוצה ל-5 שנים. את הופעת הבכורה שלו במדי יונייטד ערך יאנג במשחק ידידות נגד ניו אינגלנד רבולשן, כששיחק 67 דקות באגף הימני לפני שהוחלף. את הופעת הבכורה הרשמית שלו במדי יונייטד ערך יאנג ב-13 ביולי בניצחון יונייטד 2–3 בדרבי על מנצ'סטר סיטי במגן הקהילה כשהשלים 90 דקות בהן גם בישל שער.

את הופעת הליגה הראשונה שלו במדי יונייטד ערך יאנג ב-14 באוגוסט, בניצחון החוץ 1–2 על וסט ברומיץ' אלביון. יאנג כבש את שני שערי הבכורה שלו לזכות יונייטד בניצחון קבוצתו 2–8 על ארסנל ב-28 באוגוסט באולד טראפורד. באותן השנים שימש יאנג בעיקר כשחקן מחליף ביונייטד אך בעונת 2014/15 זכה לדקות רבות יותר תחת לואי ואן חאל, ואת שערו הראשון לעונת 2014/15 כבש יאנג בניצחון קבוצתו 0–1 על ניוקאסל יונייטד. לקראת עונת 2017/2018 מונה יאנג לקפטן הראשי של מנצ'סטר יונייטד, לאחר פרישתו של מייקל קאריק.

ב-17 בינואר 2020 יאנג חתם באינטר מילאנו מהסרייה א'. במשחקו הראשון עבור המועדון בישל יאנג ללאוטרו מרטינס שער מול קליארי, המשחק הסתיים בתוצאה 1-1. ב-16 בפברואר כבש את שערו הראשון בהפסד מול לאציו בתוצאה 1–2. ב-23 במאי 2021 כבש ובישל במשחק שנגמר בתוצאה 1–5 לזכות הנראזורי מול אודינזה, באותה עונה זכתה אינטר באליפות.

ב-17 ביוני 2021 חתם יאנג באסטון וילה מהפרמייר ליג לעונה אחת. הוא ערך את הופעת הבכורה נגד הקבוצה בה גדל, ווטפורד, משחק אשר אותו הפסידה אסטון וילה 2–3.

ב-13 ביולי 2023 חתם יאנג באברטון לעונה אחת.

קישורים חיצוניים

 אשלי יאנג, באתר הרשמי של מנצ'סטר יונייטד

הערות שוליים

קשרי כדורגל אנגלים
כדורגלני ווטפורד
כדורגלני אסטון וילה
כדורגלני מנצ'סטר יונייטד
כדורגלני אברטון
זוכי פרס הכדורגלן הצעיר של השנה בליגה האנגלית
כדורגלני נבחרת אנגליה
כדורגלנים אנגלים
כדורגלני יורו 2012
כדורגלני מונדיאל 2018
אנגלים ממוצא ג'מייקני
כדורגלני אינטר מילאנו
אנגלים שנולדו ב-1985